Document ID: 32015L0559

DIREKTIVA KOMISIJE (EU) 2015/559
z dne 9. aprila 2015
o spremembi Direktive Sveta 96/98/ES o pomorski opremi
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 96/98/ES z dne 20. decembra 1996 o pomorski opremi (1) in zlasti člena 17 Direktive,
ob upoštevanju naslednjega:
(1)
Za namene Direktive 96/98/ES se uporablja najnovejša različica mednarodnih konvencij in standardov preskušanja.
(2)
Od sprejetja zadnjega akta, ki spreminja Direktivo 96/98/ES, so začele veljati številne spremembe mednarodnih konvencij in veljavnih standardov preskušanja. Navedene spremembe bi bilo treba vključiti v Direktivo 96/98/ES.
(3)
V istem obdobju so tudi Mednarodna pomorska organizacija in evropske organizacije za standardizacijo sprejele standarde, vključno s podrobnimi standardi preskušanja, za številne kose opreme, ki so navedeni v Prilogi A.2 k Direktivi 96/98/ES ali se, čeprav niso navedeni, štejejo za pomembne za namene navedene direktive. Zato bi bilo treba takšne kose opreme vključiti v Prilogo A.1 ali prenesti iz Priloge A.2 v Prilogo A.1, kot je ustrezno.
(4)
Direktivo 96/98/ES bi bilo zato treba ustrezno spremeniti.
(5)
Za opremo, za katero po novem veljajo harmonizirane zahteve v skladu s to direktivo in ki je bila izdelana pred iztekom roka za izvajanje te direktive, je ustrezno dovoliti dajanje na trg in na ladje Skupnosti v prehodnem obdobju.
(6)
Ukrepi iz te direktive so v skladu z mnenjem Odbora za varnost na morju in preprečevanje onesnaževanja z ladij (COSS) -
SPREJELA NASLEDNJO DIREKTIVO:
Člen 1
Priloga A k Direktivi 96/98/ES se nadomesti z besedilom iz Priloge k tej direktivi.
Člen 2
Oprema, ki je v stolpcu 1 Priloge A.1 navedena kot prenesena iz Priloge A.2 in je bila izdelana pred 30. aprilom 2016 v skladu s homologacijskimi postopki, ki so na ozemlju države članice že veljali pred navedenim datumom, se lahko do 30. aprila 2018 še naprej daje na trg in na ladje Skupnosti.
Člen 3
1. Države članice najpozneje 30. aprila 2016 sprejmejo in objavijo zakone in druge predpise, potrebne za uskladitev s to direktivo. Besedila navedenih predpisov nemudoma sporočijo Komisiji.
Navedene predpise uporabljajo od 30. aprila 2016.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice Komisiji sporočijo besedila temeljnih predpisov nacionalnega prava, ki jih sprejmejo na področju, ki ga ureja ta direktiva.
Člen 4
Ta direktiva začne veljati dvajseti dan po objavi v Uradnem listu Evropske unije.
Člen 5
Ta direktiva je naslovljena na države članice.
V Bruslju, 9. aprila 2015

Labels: 7
13
8
5